Document ID: 32010D0425

DEĊIŻJONI TAL-KUMMISSJONI
tat-28 ta’ Lulju 2010
li temenda d-Deċiżjoni 2009/767/KE rigward l-istabbiliment, il-manutenzjoni u l-pubblikazzjoni ta’ listi ta’ fiduċja ta’ fornituri ta’ servizz ta’ ċertifikazzjoni sorveljati/akkreditati mill-Istati Membri
(notifikata bid-dokument numru C(2010) 5063)
(Test b’relevanza għaż-ŻEE)
(2010/425/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern (1), u b’mod partikolari l-Artikolu 8(3) tagħha,
Billi:
(1)
L-użu transkonfinali ta’ firem elettroniċi avvanzati appoġġjati minn ċertifikat ikkwalifikat u maħluq kemm bl-użu ta’ tagħmir għall-ħolqien tal-firem sikuri kif ukoll mingħajru kien iffaċilitat bid-Deċiżjoni tal-Kummissjoni 2009/767/KE tas-16 ta’ Ottubru 2009 li tistipula miżuri li jiffaċilitaw l-użu ta’ proċeduri b’mezzi elettroniċi permezz tal-“punti ta’ kuntatt waħdieni” skont id-Direttiva 2006/123/KE tal-Parlament Ewropew u tal-Kunsill dwar is-servizzi fis-suq intern (2) li tobbliga lill-Istati Membri jagħmlu disponibbli l-informazzjoni neċessarja għall-validazzjoni ta’ dawn il-firem elettroniċi. B’mod partikolari, l-Istati Membri għandhom jagħmlu disponibbli l-hekk magħrufa informazzjoni dwar “listi ta’ fiduċja” tagħhom dwar fornituri ta’ servizz ta’ ċertifikazzjoni li joħorġu ċertifikati kkwalifikati lill-pubbliku skont id-Direttiva 1999/93/KE tal-Parlament Ewropew u tal-Kunsill tat-13 ta’ Diċembru 1999 dwar kwadru tal-Komunità għall-firem elettroniċi (3) u kkontrollati/akkreditati minnhom u dwar is-servizzi li joffru,
(2)
Kienu organizzati għadd ta’ testijiet prattiċi mal-Istitut Ewropew tal-Istandards tat-Telekomunikazzjonijiet (ETSI) li jippermettu lill-Istati Membri biex jiċċekkjaw il-konformità tal-listi ta’ fiduċja tagħhom mal-ispeċifikazzjonijiet stipulati fl-Anness għad-Deċiżjoni 2009/767/KE. Dawn it-testijiet urew li kienu meħtieġa xi tibdiliet tekniċi fl-ispeċifikazzjonijiet tekniċi fl-Anness għad-Deċiżjoni 2009/767/KE, biex jiżguraw l-iffunzjonar u l-interoperabbiltà tal-listi ta’ fiduċja,
(3)
Dawn it-testijiet ikkonfermaw il-bżonn għall-Istati Membri li jagħmlu disponibbli għall-pubbliku mhux biss il-verżjonijiet leġibbli mill-bniedem tal-listi ta’ fiduċja kif tesiġi d-Deċiżjoni 2009/767/KE iżda wkoll il-forom proċessabbli bil-magni tagħhom. L-użu manwali tal-forom leġġibbli mill-bniedem tal-listi ta’ fiduċja jista’ jkun relattivament kumpless u wieħed li jieħu ħafna ħin meta l-Istati Membri jkollhom ħafna fornituri tas-servizz ta’ ċertifikazzjoni. Il-pubblikazzjoni ta’ forom proċessabbli bil-magni tal-listi ta’ fiduċja se tiffaċilita l-użu tagħhom billi tippermetti l-ipproċessar awtomatizzat tagħhom u b’hekk jissaħħaħ l-użu tagħhom fis-servizzi elettroniċi pubbliċi,
(4)
Sabiex ikun iffaċilitat l-aċċess għal-listi ta’ fiduċja nazzjonali, l-Istati Membri għandhom jgħaddu lill-Kummissjoni informazzjoni relatata mal-post u l-protezzjoni tal-listi ta’ fiduċja tagħhom. Din l-informazzjoni għandha ssir disponibbli b’mod sikur mill-Kummissjoni lill-Istati Membri l-oħra,
(5)
Għandhom ikunu kkunsidrati r-riżultati ta’ dawn it-testijiet prattiċi fuq il-listi ta’ fiduċja tal-Istati Membri sabiex ikun possibbli użu awtomatizzat tal-listi u biex ikun iffaċilitat l-aċċess għalihom,
(6)
Id-Deċiżjoni 2009/767/KE għandha għalhekk tiġi emendata skont dan,
(7)
Sabiex ikun possibbli li l-Istati Membri jwettqu t-tibdiliet tekniċi meħtieġa għal-listi ta’ fiduċja kurrenti tagħhom, ikun xieraq li din id-Deċiżjoni tapplika mill-1 ta’ Diċembru 2010,
(8)
Il-miżuri pprovduti f’din id-Deċiżjoni huma skont l-opinjoni tal-Kumitat dwar id-Direttiva tas-Servizzi,
ADOTTAT DIN ID-DEĊIŻJONI:
Artikolu 1
Emendi għad-Deċiżjoni 2009/767/KE
Id-Deċiżjoni 2009/767/KE hija emendata kif ġej:
1
L-Artikolu 2 huwa emendat kif ġej:
(a)
Il-paragrafu 2 huwa sostitwit b’dan li ġej:
“2. L-Istati Membri għandhom jistabbilixxu u jippubblikaw, kemm forma tal-lista ta’ fiduċja leġibbli mill-bniedem kif ukoll forma proċessabbli bil-magni, skont l-ispeċifikazzjonijiet stipulati fl-Anness.”
(b)
Għandu jiddaħħal il-paragrafu 2a li ġej:
“2a. L-Istati Membri għandhom jiffirmaw elettronikament il-forma proċessabbli bil-magni tal-listi ta’ fiduċja tagħhom, u bħala minimu għandhom jippubblikaw il-forma li tista’ tinqara mill-bniedem tal-lista ta’ fiduċja permezz ta’ kanal sikur sabiex tkun żgurata l-awtentiċità u l-integrità tagħha.”
(c)
Il-paragrafu 3 huwa sostitwit b’dan li ġej:
“3. L-Istati Membri għandhom jgħaddu lill-Kummissjoni l-informazzjoni li ġejja:
(a)
l-entità jew l-entitajiet responsabbli għall-istabbiliment, il-manutenzjoni u l-pubblikazzjoni kemm tal-forom leġibbli mill-bniedem mill-bniedem kif ukoll dawk li huma proċessabbli bil-magni tal-lista ta’ fiduċja;
(b)
il-postijiet fejn huma ppubblikati kemm il-forom leġibbli mill-bniedem kif ukoll dawk li huma proċessabbli bil-magni tal-lista ta’ fiduċja;
(c)
iċ-ċertifikat ta’ ċavetta pubblika użat għallimplimentazzjoni tal-kanal sikur li permezz tiegħu tkun ippubblikata l-lista ta’ fiduċja leġibbli mill-bniedem jew, jekk il-lista leġibbli mill-bniedem tkun iffirmata elettronikament, iċ-ċertifikat ta’ ċavetta pubblika użat biex tkun iffirmata;
(d)
iċ-ċertifikat ta’ ċavetta pubblika użat biex tkun iffirmata elettronikament il-forma proċessabbli bil-magni tal-lista ta’ fiduċja;
(e)
kwalunkwe tibdil tal-informazzjoni fil-punti (a) sa (d).”
(d)
Għandu jiżdied il-paragrafu 4 li ġej:
“4. Il-Kummissjoni għandha tagħmel disponibbli għall-Istati Membri kollha, permezz ta’ kanal sikur għal server ta’ web awtentikat, l-informazzjoni msemmija filparagrafu 3, kif innotifikata mill-Istati Membri, kemm fil-forma leġibbli mill-bniedem kif ukoll f’forma ffirmata proċessabbli b’magna.”
2
L-Anness huwa emendat kif stipulat fl-Anness għal din id-Deċiżjoni.
Artikolu 2
Applikazzjoni
Din id-Deċiżjoni għandha tapplika mill-1 ta’ Diċembru 2010.
Artikolu 3
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, it-28 ta’ Lulju 2010.

Labels: 10
12
3